பாடம் 13
மேய்ப்பர் சிறுவன் தாவீது
நோக்கம்: தேவன் தாவீதைத் தம்முடைய ஊழியக்காரனாகவும் தம் மக்களின் சிறந்த தலைவனாகவும் எப்படி ஆயத்தப்படுத்தினார் என்பதைப் பிள்ளைகளுக்குக் காட்டுதல்.
வேத வாசிப்பு: 1 சாமுவேல் 16:1-13; 17:34-35
மனப்பாட வசனம்: சங்கீதம் 1:2 (வசனம் 2 முழுவதும்) – “கர்த்தருடைய வேதத்தில் அவன் பிரியமாயிருந்து, அவருடைய வேதத்தைப் பகலும் இரவும் தியானிக்கிறான்.”
தொடக்கப் புள்ளி
உங்களுக்குத் தெரிந்த பெரியவர்களும் முக்கியமானவர்களுமான சிலரின் பெயர்களைச் சொல்லும்படி வகுப்பிடம் கேளுங்கள். இதுவரை வாழ்ந்தவர்களில் மிகப் பெரியவர்களில் சிலர் தேவனுடைய ஊழியக்காரர்கள் என்பதை நீங்கள் உணர்கிறீர்களா?
இன்றைய போதனையின் முக்கிய குறிப்புகள்
1. இஸ்ரவேலின் மிகச் சிறந்த ராஜாக்களில் ஒருவர் தாவீது ராஜா. ஆனால் அவன் தன் தகப்பனுடைய ஆடுகளை மேய்ப்பவனாகவே தன் வாழ்க்கையைத் தொடங்கினான். இதனால் சில சமயம் அவன் மிகத் தைரியமாகச் செயல்பட வேண்டியிருந்தது. சிங்கம், கரடி போன்ற காட்டு மிருகங்களின் தாக்குதலிலிருந்து மந்தையைக் காக்க வேண்டியிருந்தது (17:34). படம் 13-ஐக் காட்டுங்கள்.
2. தாவீது திறமையான இசைக்கலைஞனாகவும் கற்றுக்கொண்டான். ஆடுகளை மேய்க்கும்போது, இப்போது சங்கீத புத்தகத்தின் பகுதியாக இருக்கும் ஆராதனைப் பாடல்கள் பலவற்றை அவன் இயற்றினான். படத்தில் பாறையில் சாய்த்து வைக்கப்பட்டிருக்கும் தாவீதின் இசைக்கருவியைச் சுட்டிக்காட்டுங்கள். சங்கீதம் 121-ஐயும் சங்கீதம் 1:1-2-ஐயும் மறுபார்வை செய்ய இது நல்ல நேரம். தாவீது தேவனை நம்பி அவருக்குக் கீழ்ப்படிந்து வளர்ந்து வந்தான்.
3. ஒரு நாள் தாவீது ஆடுகளை மேய்த்துக்கொண்டிருந்தபோது, அவன் தகப்பன் ஈசாய் அவனை வீட்டுக்கு வரச்சொல்லி ஆள் அனுப்பினான். அவன் வந்தபோது தீர்க்கதரிசி சாமுவேல் அங்கே இருப்பதைக் கண்டான் (16:11).
4. நன்றாகத் தொடங்கிய சவுல் ராஜா அப்போது பெருமையுள்ளவனாகவும் தேவனுடைய கட்டளைகளுக்குக் கீழ்ப்படியாதவனாகவும் மாறிவிட்டான். தேவன் தம் இருதயத்துக்கு ஏற்ற ஒரு ராஜாவை ஈசாயின் குடும்பத்தில் தேடும்படி சாமுவேலுக்குக் கட்டளையிட்டார். சவுல் இதைக் கேள்விப்பட்டால் மிகவும் கோபப்படுவான் என்பதால் சாமுவேல் இதை இரகசியமாகச் செய்ய வேண்டியிருந்தது. எனவே, தான் பலி செலுத்தவும் ஆராதனையில் அவர்களை நடத்தவும் வந்திருப்பதாக எல்லோரிடமும் சொன்னார் (16:1-5).
5. விழாவுக்காக ஈசாயின் மகன்கள் வந்தபோது சாமுவேல் அவர்களைப் பார்த்தார். அடுத்த ராஜாவாகத் தெரிந்தெடுக்கப்படப்போகிறவன் யார்? அவர்கள் உயரமான, அழகான மனிதர்கள். 6-11 வசனங்களை வீட்டில் பல முறை வாசியுங்கள்; அப்போது கதையை உங்கள் சொந்த வார்த்தைகளில் சொல்ல முடியும். சாமுவேலாக நடித்து வகுப்பில் இக்கதையை நடித்தும் காட்டலாம்.
6. தேவன் தம் மக்களின் அடுத்த ராஜாவாகத் தெரிந்தெடுத்தவன் தாவீதே என்று சாமுவேலுக்குக் காட்டினார். சாமுவேல் தாவீதை எண்ணெயால் அபிஷேகம் செய்தார் (16:12-13).
இந்தக் கதைக்கு நம் பதில்
தேவன் சவுலுக்குத் தம் ஆவியைக் கொடுத்திருந்தார். அதே ஆவி தேவனுடைய ஊழியத்துக்கு ஆயத்தப்படுத்த தாவீதின்மேலும் வந்தது (10:9; 16:13). ஆனால் சவுலைப் போலன்றி, தாவீது தேவனுக்கு மிகுந்த துக்கம் உண்டாக்கும் சில காரியங்களைச் செய்தபோதிலும் (பின்னால் பார்ப்போம்), தன் வாழ்நாள் முழுவதும் தேவனை நம்பினான். முழு இருதயத்தோடு தேவனுக்குச் சேவை செய்ய விரும்புகிறவனாகவே இருந்தான். தேவன் நம் ஒவ்வொருவரோடும் விரும்புகிற உறவை தாவீது அவரோடு கொண்டிருந்ததால் அவன் நமக்கு ஓர் உதாரணம் (13:14).
மனப்பாட வசனத்தை மனதில் பதியவையுங்கள்
சங்கீதம் 1:2 – “கர்த்தருடைய வேதத்தில் அவன் பிரியமாயிருந்து, அவருடைய வேதத்தைப் பகலும் இரவும் தியானிக்கிறான்.” இந்த வசனத்தைப் பிள்ளைகளோடு சேர்ந்து திரும்பத் திரும்பச் சொல்லுங்கள்.
